## Odluka o porezima Općine Jelsa

### NN 153/2005 (28.12.2005.), Odluka o porezima Općine Jelsa

# OPĆINA JELSA

**2985**

Na temelju članka 30, Zakona o financiranju
jedinica lokalne i po­dručne (regionalne) samouprave
(»Narodne novine«, broj 117/93, 69/97, 33/00, 73/00, 127/00, 59/01, 107/01,
117/01, 150/02 i 147/03) i članka 27. Statuta Općine Jelsa
(»Službeni glasnik Općine Jelsa« br.
6/01), Općinsko vijeće Općine Jelsa na sjednici
održanoj dana 14. prosinca 2005., donosi

## ODLUKU

### O POREZIMA OPĆINE JELSA

I. OPĆE ODREDBE

Članak 1.

Ovom se Odlukom uvode porezi Općine Jelsa, te propisuju stope i drugi elementi za njihovo
utvrđivanje i naplatu.

II. VRSTE POREZA

Članak 2.

Porezi Općine Jelsa
su:

1. prirez porezu na dohodak,

2. porez na potrošnju,

3. porez na kuće za odmor,

4. porez na tvrtku ili naziv,

5. porez na nekorištene poduzetničke nekretnine

6. porez na korištenje javnih površina.

*1. Prirez porezu na dohodak*

Članak 3.

Obveznici poreza na dohodak s područja Općine Jelsa plaćaju prirez porezu na dohodak po stopi od 10%.

Članak 4.

Osnovica prireza porezu na dohodak jest porez na
dohodak.

Članak 5.

Poslodavac je obvezan istodobno s isplatom
dohotka obračunati i uplatiti na propisani uplatni račun prirez porezu na dohodak.

*2. Porez na potrošnju*

Članak 6.

Porez na potrošnju plaća se na potrošnju
alkoholnih pića (vinjak, rakiju i žestoka pića), prirodnih vina, specijalnih
vina, piva i bezalkoholnih pića u ugostiteljskim objektima.

Obveznik poreza na potrošnju jest pravna i
fizička osoba koja pruža ugostiteljske usluge na području Općine Jelsa.

Članak 7.

Osnovicu poreza na potrošnju čini prodajna
cijena pića koje se proda u ugostiteljskim objektima.

Porez na potrošnju plaća se po stopi od 3% na
osnovicu iz stavka 1., ovoga članka.

Porez na potrošnju obveznik poreza obračunava i
plaća u roku i na način propisan Zakonom o porezu na dodanu vrijednost.

Obračunati porez iskazuje se u evidencijama
propisanim za obra­čun poreza.

*3. Porez na kuće za odmor*

Članak 8.

Porez na kuće za odmor plaćaju pravne i fizičke
osobe koje su vlasnici kuća za odmor na području Općine Jelsa.

Vlasnikom kuće za odmor smatrat će se i osoba
koja je izvan­knjiž­ni vlasnik, odnosno suvlasnik
ukoliko se to može utvrditi dru­gim dokazima
(ugovorom, odlukom suda, nasljeđivanjem i na temelju zakona), a nije uknjižen u
zemljišnim knjigama.

Članak 9.

Kućom za odmor smatra se svaka zgrada ili dio
zgrade ili stan koji se koriste povremeno ili sezonski. Koristi li se zgrada
ili stan povremeno ili sezonski, određuje se prema stvarnom prebivalištu
vlasnika. Privremeno prijavljivanje boravišta ne oslobađa vlasnika od plaćanja
poreza na kuće za odmor.

U postupku dokazivanja statusa kuće za odmor u
smislu odred­be stavka 1. ovog članka, osim osobne
iskaznice, uzimat će se u ob­zir
i sljedeća dokumentacija: putovnica, mjesto i visina nastanka troška električne
energije, vode, telefona, prijem poštanskih pošilja­ka, potvrda o zasnovanom
radnom odnosu, izjava o izabranom li­ječniku, izjava
svjedoka, mjesto podnošenja porezne prijave i svi drugi raspoloživi dokazi.

Ako pravna ili fizička osoba posjeduje dvije
kuće ili dva stana od kojih jednu koristi za stanovanje u mjestu gdje ima
stalno prebivalište, a u drugom mjestu ima kuću ili stan koji se koristi
povremeno tijekom godine ili iznajmljuje drugim osobama, te od toga ostvaruje
prihod, tada se ta druga kuća smatra kućom za odmor i podliježe plaćanju poreza
na kuće za odmor.

Plaćanju poreza na kuće za odmor podliježu i sve
naslijeđene kuće, kao i kuće koje su možda izgrađene bez građevinske dozvole,
ako se koriste povremeno ili sezonski. Ako je kuća za odmor u izgradnji, porez
se plaća samo na korisnu površinu dijela kuće koja se može koristiti.

Kućom za odmor ne smatraju se gospodarske
zgrade, koje služe za smještaj poljoprivrednih strojeva, oruđa i drugog
pribora.

Članak 10.

Porez na kuće za odmor plaća se godišnje u
iznosu od 15,00 kuna po jednom četvornom metru korisne površine kuće za odmor.

Članak 11.

Pored slučajeva oslobođenja od plaćanja poreza
na kuće za od­mor utvrđenih Zakonom, Općinsko
poglavarstvo može u pojedi­nim slučajevima posebnom
odlukom osloboditi u potpunosti ili djelomič­no
vlasnika kuće od plaćanja poreza na kuće za odmor iz gospodarstvenih i
socijalnih razloga.

Članak 12.

Obveznici poreza na kuće za odmor moraju
nadležnom porez­nom tijelu dostaviti podatke o kućama
za odmor, koji se odnose na mjesto gdje se nalaze ti objekti, te korisnu
površinu.

Podatke iz stavka 1. ovog članka porezni obveznici
moraju dostaviti do 31. ožujka godine za koju se utvrđuje porez na kuće za
odmor ili u roku od 15 dana kada je nastala promjena.

Porez na kuće za odmor plaća se za tekuću godinu
u roku od 15 dana od dana dostave rješenja o utvrđivanju poreza.

*4. Porez na tvrtku ili naziv*

Članak 13.

Porez na tvrtku ili naziv plaćaju pravne i
fizičke osobe koje su obveznici poreza na dobit ili poreza na dohodak i
registrirane su za obavljanje djelatnosti.

Osobe iz stavka 1. ovoga članka koje u svom sastavu
imaju poslovne jedinice (prodavaonice, pogone, radionice, prodajna mjesta),
obveznici su poreza na tvrtku ili naziv za svaku poslovnu jedinicu.

Obveznicima poreza na tvrtku ili naziv u smislu
stavka 2. ovog članka, smatraju se pravne i fizičke osobe čije se poslovne
jedinice nalaze na području Općine Jelsa, a kojih je
sjedište ili prebivalište ili uobičajeno boravište izvan područja Općine Jelsa.

Članak 14.

Porez na tvrtku ili naziv plaća se u godišnjem
iznosu od:

1. Pravne osobe (klasifikacija prema Zakonu o
računovodstvu)

– veliki poduzetnici
                                         2.000,00
kn

– srednje veliki poduzetnici
                             1.400,00
kn

– mali poduzetnici
                                              600,00 kn

2. fizičke osobe (sukladno propisima o obrtu)

– ugostitelji, trgovačke i zabavne radnje
             600,00 kn

– ostale djelatnosti
                                             400,00 kn

Članak 15.

Pravne i fizičke osobe iz članka 13. stavka 2.
ove Odluke, za svaku poslovnu jedinicu plaćaju 50% od utvrđenog iznosa poreza
iz članka 14. ove Odluke.

Članak 16.

Ako se pravna i fizička osoba upiše u registar i
počne obavljati djelatnost tijekom godine, ne plaća porez na tvrtku ili naziv
za tu godinu.

Ako više fizičkih osoba ostvaruje dohodak
zajedničkim obav­ljanjem samostalne
djelatnosti, porez na tvrtku ili naziv plaća nositelj zajedničke djelatnosti
određen u skladu sa Zakonom o porezu na dohodak.

Članak 17.

Porez na tvrtku ili naziv ne plaćaju obveznici
poreza na tvrtku koji ne obavljaju djelatnost. Porez na tvrtku ili naziv ne
plaćaju:

– pravne i fizičke osobe ako od ukupnog broja
zaposlenih zapo­šljavaju
40% ili više invalidnih osoba,

– fizičke osobe invalidi Domovinskog rata koji
samostalno obav­ljaju
djelatnost.

Članak 18.

Porez na tvrtku ili naziv plaća se za tekuću
godinu, u roku od 15 dana od dostave rješenja kojima je porez na tvrtku ili
naziv utvrđen.

Obveznik poreza na tvrtku ili naziv dužan je
nadležnom poreznom tijelu dostaviti podatke potrebne za razrez poreza u roku od
15 dana od upisa u registar, odnosno od nastale promjene.

Porez na tvrtku ili naziv prihod je Općine Jelsa ako je sjedište, prebivalište ili uobičajeno
boravište obveznika toga poreza na po­druč­ju Općine Jelsa. Ako obveznik poreza na tvrtku ili naziv u svome
sastavu ima poslovne jedinice na području Općine Jelsa,
prihod od poreza na tvrtku ili naziv za poslovnu jedinicu prihod je Općine Jelsa.

*5. Porez na nekorištene poduzetničke nekretnine*

Članak 19.

Porez na nekorištene poduzetničke nekretnine
plaća se na nekretnine namijenjene obavljanju poduzetničke djelatnosti
(proizvod­ni i drugi poslovni prostori) koje se ne koriste.

Pod nekorištenim poduzetničkim nekretninama iz
stavka 1. ovoga članka smatraju se nekretnine u kojima se ne obavlja djelat­nost godinu dana.

Članak 20.

Obveznik poreza ne nekorištene poduzetničke
nekretnine je fi­zička ili pravna osoba, vlasnik
nekretnina.

Članak 21.

Osnovica poreza na nekorištene poduzetničke
nekretnine je korisna površina nekretnine izražena u četvornim metrima.

Članak 22.

Porez na nekorištene poduzetničke nekretnine
plaća se 15,00 kuna po četvornom metru korisne površine poduzetničke
nekretnine.

Članak 23.

Porez na poduzetničke nekretnine ne plaća se na
nekretnine koje su povjerene na privremeno upravljanje Općini Jelsa.

Porez na poduzetničke nekretnine ne plaća se na
nekretnine koje imaju svojstvo kulturnog dobra prema Zakonu o zaštiti i
očuvanju kulturnih dobara.

Općinsko poglavarstvo može osloboditi vlasnika
nekretnine od plaćanja poreza na nekorištene poduzetničke nekretnine u slučaju
više sile ili prirodnih nepogoda.

Članak 24.

Porez na nekorištene poduzetničke nekretnine
plaća se u roku od 15 dana od dostave rješenja o utvrđivanju poreza.

Članak 25.

Obveznici poreza na nekorištene poduzetničke
nekretnine moraju nadležnom poreznom tijelu dostaviti podatke o nekorištenim po­duzetničkim nekretninama.

Podatke iz stavka 1. ovog članka treba dostaviti
do 31. ožujka godine za koju se utvrđuje porez.

*6. Porez na korištenje javnih površina*

Članak 26.

Porez na korištenje javnih površina na području
Općine Jelsa pla­ćaju pravne i fizičke osobe korisnici javnih površina za
čije je korištenje izdano odobrenje (koncesija) od strane nadležnog općinskog
tijela.

Porez na korištenje javnih površina propisan ovom
Odlukom primjenjuje se i na slučajeve zauzimanja, odnosno korištenja javne
površine bez odgovarajuće suglasnosti nadležnog tijela Općine Jelsa, do ishođenja suglasnosti, odnosno uklanjanja
objekata i vraćanja javne površine u prethodno stanje, u postupku kojeg provodi
komunalno redarstvo.

Visina poreza za neovlaštene korisnike iz stavka
2. ovog članka uvećat će se za 100% u odnosu na visine poreza propisane ovom
Odlukom.

Članak 27.

Visina poreza za korištenje javnih površina
određuje se u zavisnosti od atraktivnosti zone na kojoj se odnosno zemljište
nalazi.

U smislu stavka 1. ovog članka, područje Općine Jelsa dijeli se u IV zone, pri čemu se I. zona smatra
najatraktivnijom, a svaka sljedeća smatra se manje atraktivnom od prethodne.

Članak 28.

U smislu članka 27. ove Odluke, zone se određuju
kako slijedi:

I. ZONA – naselje Jelsa
– od Općinskog doma, uključujući Trg Hrvatskog narodnog preporoda, do ulice Skrivaneli,

II. ZONA – naselje Jelsa
lokacije uz obalu: od ulice Skrivaneli do Kanuna i od Općinskog doma do Pumpurele,

– naselje Vrboska –
lokacije uz obalu: od Mirnog grebka do Škvera,
naselja Zavala i Ivan Dolac – lokacije uz obalu

III. ZONA – naselje Jelsa
– sve ostale lokacije u naselju

– naselja Vrboska, Lavala i Ivan Dolac – sve ostale lokacije

IV. ZONA – ostala naselja na području Općine Jelsa.

Članak 29.

Veličina i namjena zemljišta izražava se u
bodovima.

Porez za korištenje zemljišta utvrđuje se
množenjem odgovarajućeg broja bodova s utvrđenom vrijednošću boda.

Vrijednost jednog boda je 1,00 kuna.

Članak 30.

Porez za korištenje javnih površina određuje se
za:

– sezonu (raz­doblje od 1. lipnja do 30. rujna)

– izvan sezone (razdoblje od 1. siječnja do 31.
svibnja i od 1. listopada do 31. prosinca).

Članak 31.

Za korištenje zemljišta radi obavljanja
ugostiteljske djelatnosti postavom štekata na
zemljišta, određuju se bodovi za sezonu po jednom m zemljišta i to:

a) u I. zoni – 320 bodova

b) u II. zoni – 260 bodova

c) u III. zoni – 210 bodova

d) u IV. zoni – 50 bodova.

Za korištenje zemljišta iz stavka 1. ovog članka
izvan sezone obra­čunava se porez u visini od 10% od
zbroja bodova zauzete javne po­vr­šine u sezoni (bez
obzira na razdoblje korištenja).

Članak 32.

Za korištenje zemljišta za postavljene »beki« kućice i radi postave kioska za bilo koje namjene
određuju se bodovi godišnje.

– po jednom m – 310 bodova.

Članak 33.

Za korištenje štandova koji su vlasništvo Općine
Jelsa određuju se bodovi za sezonu:

– *za
naselje Jelsa*

– štand za prodaju suvenira, bižuterije i sl. – 12.000 bodova

– štand za prodaju lavande – 6.000 bodova

– *za
naselje Vrboska*

– štand za prodaju suvenira, bižuterije i sl. – 8.000 bodova

– štand za prodaju lavande – 4.000 bodova

– *za
naselja Zavala i Ivan Dolac*

– štand za prodaju suvenira. bižuterija i sl. – 4.000 bodova

– štand za prodaju lavande – 2.000 bodova

– *za
ostala naselja*

– štand za prodaju suvenira, bižuterije i sl. – 2.000 bodova

– štand za prodaju lavande – 1.000 bodova.

Za korištenje štandova izvan sezone obračunava
se 30% od navedenog broja bodova.

Članak 34.

Za postavu škrinja za prodaju sladoleda određuju
se bodovi za sezonu:

– za naselje Jelsa –
4.400 bodova

– za naselje Vrboska –
3.500 bodova

– za naselja Zavala i Ivan Dolac – 2.000 bodova

– za ostala naselja – 1.000 bodova.

Vlasnik škrinje plaća i troškove električne
energije.

Članak 35.

Za postavu štanda za prodaju kokica određuju se
bodovi za se­zonu:

– za naselje Jelsa –
12.000 bodova

– za naselje Vrboska –
8.000 bodova

– za naselja Zavala i Ivan Dolac – 4.000 bodova

– za ostala naselja – 2.000 bodova.

Članak 36.

Za postavu štanda za prodaju slika i štanda za
prodaju knjiga određuju se bodovi za sezonu:

– za naselje Jelsa –
6.000 bodova

– za naselje Vrboska –
4.000 bodova.

Članak 37.

Za postavu štanda za prodaju voća i povrća određuju
se bodovi za sezonu:

– za naselje Jelsa –
4.000 bodova

– za naselje Vrboska –
3.000 bodova

– za naselja Zavala i Ivan Dolac – 1.500 bodova

– za ostala naselja – 1.000 bodova.

Članak 38.

Za postavu štanda za prodaju palačinki i šećerne
vune određuju se bodovi za sezonu:

– za naselje Jelsa –
5.000 bodova

– za naselje Vrboska –
3.500 bodova

– za naselje Zavala i Ivan Dolac – 2.000 bodova

– za ostala naselja – 1.000 bodova.

Članak 39.

Za postavu štanda za izradu portreta određuju se
bodovi za sezonu:

– za naselje Jelsa –
3.000 bodova

– za naselje Vrboska –
2.000 bodova.

Članak 40.

Za korištenje zemljišta za postavu
ugostiteljskih objekata, a radi pružanja jednostavnih ugostiteljskih
djelatnosti određuju se bodovi za sezonu:

– za naselje Jelsa –
6.000 bodova

– za naselje Vrboska –
4.000 bodova

– za naselja Zavala i Ivan Dolac – 2.000 bodova

– za ostala naselja – 1.000 bodova.

Članak 41.

Za korištenje zemljišta za postavu kioska za
prodaju pekarskih proizvoda određuju se bodovi za sezonu:

– za naselje Jelsa –
4.000 bodova

– za naselje Vrboska –
3.000 bodova

– za naselja Zavala i Ivan Dolac – 1.500 bodova

– za ostala naselja – 1.000 bodova.

Članak 42.

Za korištenje zemljišta za iznajmljivanje bicikla
sa i bez motora određuju se bodovi za sezonu po jednom m2:

– za sva naselja – 480 bodova.

Članak 43.

Za korištenje zemljišta za postavu reklame
određuju se bodovi za sezonu po jednom m2:

– za naselje Jelsa –
300 bodova

– za naselje Vrboska –
200 bodova

– za naselja Zavala i Ivan Dolac – 100 bodova

– za ostala naselja – 50 bodova.

Članak 44.

Porez na korištenje javne površine plaća se u
roku od 15 dana od dana dostave rješenja o utvrđivanju poreza.

III. NAČIN UTVRĐIVANJA I
NAPLATE POREZA

Članak 45.

Poslove u svezi s utvrđivanjem i naplatom poreza
na kuće za odmor, poreza na tvrtku, poreza na nekorištene poduzetničke nekret­nine i poreza na korištenje javnih površina obavljat
će Jedinstveni upravni odjel Općine Jelsa, a prirez
porezu na dohodak i porez na potrošnju Porezna uprava, na temelju suglasnosti
ministra financija, klasa: 415-01/01-01/113, urbroj:
513-07/01-1 od 12. rujna 2001. g.

Za obavljanje poslova iz stavka 1. ovog članka Poreznoj
upravi pripada naknada u iznosu od 5% od ukupno naplaćenih prihoda.

Članak 46.

Pravne i fizičke osobe dužne su na zahtjev
Jedinstvenog uprav­nog odjela Općine Jelsa dostaviti podatke, odnosno omogućiti uvid u poslovne
knjige i evidencije zbog prikupljanja podataka potrebnih za utvrđivanje
općinskih poreza.

IV. KAZNENE ODREDBE

Članak 47.

Protiv prekršitelja odredbi članka 7., st. 3.,
članka 12., st. 1. i 2. i članka 25. ove Odluke primjenjivat će se kaznene
odredbe čl. 89. Zakona o financiranju jedinica
lokalne i područne (regionalne) samouprave.

V. PRIJELAZNE I ZAVRŠNE
ODREDBE

Članak 48.

Danom primjene ove Odluke prestaje važiti Odluka
o porezima Općine Jelsa (»Službeni glasnik Općine Jelsa« br. 6/01)

Članak 49.

Ova Odluka stupa na snagu danom objave u
»Narodnim novinama«, a primjenjuje se od 1. siječnja 2006. g.

Ova Odluka objavit će se i u »Službenom glasniku
Općine Jelsa«.

Klasa: 410-01/05-01/1

Urbroj: 2128-02-05-1

Jelsa, 14. prosinca 2005.

Predsjednik

Općinskog vijeća

**Nikica Šišejković, prof**., v. r.

Odluka, NN 153/2005-2985